Diari Oficial de la Generalitat Valenciana


Sumari del DOGV 4853, del 30-09-2004 (2004/9387)

ACORD d'1 de juliol de 2004, de la Comissió Territorial d'Urbanisme de Castelló, relatiu a la modificació puntual número 9 de les normes subsidiàries de planejament de Borriol.
--------------------------------------------------------------------------------------------------------------------------------------------------------------------------------

### Dades del document

Número de DOGV
:   4853

Data del DOGV
:   30-09-2004

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2004/9387


Data del document
:   01-07-2004

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Borriol
    * pla d'urbanisme

ACORD d'1 de juliol de 2004, de la Comissió Territorial d'Urbanisme de Castelló, relatiu a la modificació puntual número 9 de les normes subsidiàries de planejament de Borriol. [2004/A9387]
  
Vist l'expedient relatiu a la modificació puntual número 9 de les normes subsidiàries de planejament de Borriol, i de conformitat amb els següents
  
Antecedents
  
1. Amb data 30 de setembre del 2003, el Ple de l'Ajuntament de Borriol va acordar sotmetre a informació pública la modificació número 9 de les normes subsidiàries de planejament, consistent en l'ampliació del sòl dotacional públic docent on s'ubica el Col·legi Públic L'Hereu d'aquell municipi, mitjançant edictes publicats en el periòdic Mediterráneo de data 24 d'octubre del 2003, en el Butlletí Oficial de la Província número 131, de 28 d'octubre del 2003, i en el Diari Oficial de la Generalitat Valenciana número 4.620, de 31 d'octubre del 2003.
  
Durant el període d'exposició pública es va produir una al·legació, que va ser desestimada per Acord de Ple de data 24 de febrer del 2004. Finalment, i ja que en aquest acord no constava expressament que la modificació s'haguera aprovat provisionalment, per acord de Ple de 29 de juny del 2004 s'ha aprovat provisionalment la modificació.
  
2. La documentació està formada per memòria informativa i justificativa i plànols d'informació de planejament vigent i plànols d'ordenació d'afeccions existents i delimitació i zonificació, alineacions, rasants i vials amb la nova ordenació proposada.
  
3. La modificació puntual número 9 de les normes subsidiàries de planejament de Borriol pretén l'ampliació de la parcel·la destinada a sòl dotacional d'ús docent, de manera que dos solars contigus al centre escolar L'Hereu decauen de la qualificació residencial eixamplament ZU-2, i entren a formar part del sòl destinat a equipament escolar.
  
En concret 459,58 metres quadrats de sòl d'ús residencial s'incorporen a la parcel·la d'ús dotacional públic educativocultural, per la qual cosa la superfície inicial de 6.014,67 metres quadrats s'amplia amb la modificació fins a aconseguir la superfície de 6.511,25 metres quadrats, amb vista a possibilitar l'ampliació del centre i en compliment dels mínims exigibles a la parcel·la educativa en desenvolupament del programa educatiu que el municipi demanda en aquella zona.
  
En la memòria s'assenyala que no es produeix augment de l'aprofitament lucratiu privat. Tot al contrari, es disminueix aquest i s'augmenta conseqüentment el sòl de destinació dotacional públic, no s'alteren les ordenances de la zona i es justifica que es compleix el que estableix l'article 17 de l'annex al Reglament de Planejament de la Comunitat Valenciana, aprovat pel Decret 201/1998, de 15 de desembre del Govern Valencià, (en endavant RPCV).
  
4. Es va sol·licitar informe de la Direcció General de Règim Econòmic, Àrea d'Infraestructures de la Conselleria de Cultura, Educació i Esport, que ha sigut emés en data 23 de juny del 2004 en sentit favorable als canvis introduïts.
  
Fonaments de dret
  
1. La tramitació de la modificació ha sigut correcta, conforme a l'article 55, en concordança amb el 38 de la Llei 6/1994, de 15 de novembre, Reguladora de l'Activitat Urbanística (en endavant LRAU).
  
2. La documentació està completa, a l'efecte del que disposa l'article 27 de la LRAU, i tenint en compte les comeses d'aquesta.
  
3. La modificació que s'examina comporta la introducció d'alteracions en l'ordenació detallada del sòl urbà, en el sentit de possibilitar la futura ampliació d'un centre educatiu, i canviant amb aquest fi la qualificació urbanística de dues parcel·les, que d'ús residencial passa a ser dotacional equipament docent, sense que es produïsca disminució de la superfície dotacional sinó augment d'aquesta en detriment de la superfície de sòl privat, per la qual cosa es produeix disminució del sòl amb aprofitament lucratiu privat, tot això dins de criteris de racionalitat, i en bé de l'interés públic local.
  
Tal com reiteradament ha establert la jurisprudència, la determinació concreta de l'ordenació detallada en el sòl urbà s'emmarca clarament dins de la discrecionalitat del planejament urbanístic, i en aquests casos l'administració té àmplia llibertat per a triar la forma en què el territori ha de quedar ordenat. Així mateix, són les esmentades matèries determinacions urbanístiques que tracen, juntament amb altres, el model físic d'una convivència purament local, sense incidència en interessos supralocals, per la qual cosa, quan d'aquestes determinacions es tracte, aquella discrecionalitat ha de ser exercida per l'ajuntament, des de la representació que li confereix la seua legitimació democràtica.
  
La Llei 6/1994, de 15 de novembre, Reguladora de l'Activitat Urbanística (en endavant LRAU) recull clarament aquesta línia jurisprudencial. Així, l'article 40 d'aquesta llei autonòmica, després d'explicitar les comeses autonòmiques que permeten formular objeccions a l'aprovació definitiva del planejament municipal, estableix que li està vedat a la resolució autonòmica d'aprovació qüestionar la interpretació d'aquest interés formulada pel municipi des de la seua pròpia representativitat. Únicament és possible, en supòsits com el que ens ocupa, un control autonòmic de legalitat, ja que, com assenyala l'article 40.1, últim paràgraf, de la LRAU, «la Generalitat no podrà aprovar definitivament els plans que incórreguen en infracció d'una disposició legal estatal o autonòmica».
  
4. La modificació planteja canvis que es justifiquen en la finalitat de possibilitar l'ampliació d'un centre educatiu. Amb la pretesa modificació no es produeix augment de l'edificabilitat prevista en la zona, per la qual cosa es compleix el que estableix l'article 17 de l'annex del Reglament de Planejament i en l'article 55.3 de la LRAU.
  
5. De conformitat amb el que estableixen els articles 8.a i 9.1 del Reglament dels Òrgans Urbanístics de la Generalitat Valenciana, el director general d'Urbanisme i Ordenació Territorial pot elevar proposta d'aprovació al conseller d'Obres Públiques, Urbanisme i Transports, o bé sotmetre la proposta a dictamen previ de la Comissió Territorial d'Urbanisme, dictamen que en el cas de municipis de menys de 50.000 habitants, com és el cas de Borriol, tindrà directament efecte de resolució executòria.
  
Per raó del que s'ha exposat, la Comissió Territorial d'Urbanisme de Castelló acorda:
  
Aprovar definitivament la modificació número 9 de les normes subsidiàries de planejament de Borriol en l'ampliació de la parcel·la destinada a sòl dotacional docent del col·legi públic l'Hereu d'aqueix municipi.
  
Contra el present acord, que no posa fi a la via administrativa, es pot interposar recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.